*****

ΚΑΝΟΝΙΣΜΟΣ (ΕΟΚ) αριθ. 1726/87 ΤΗΣ ΕΠΙΤΡΟΠΗΣ

της 22ας Ιουνίου 1987

που τροποποιεί τον κανονισμό (ΕΟΚ) αριθ. 1184/86 που θεσπίζει τις λεπτομέρειες του καθεστώτος ελέγχου των ποσοτήτων που τίθενται στην κατανάλωση στην Πορτογαλία ορισμένων προϊόντων του τομέα των λιπαρών ουσιών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας,

τον κανονισμό (ΕΟΚ) αριθ. 476/86 του Συμβουλίου της 25ης Φεβρουαρίου 1986 που καθορίζει τους γενικούς κανόνες του ελέγχου των τιμών και των ποσοτήτων που τίθενται στην κατανάλωση στην Πορτογαλία ορισμένων προϊόντων του τομέα των λιπαρών ουσιών (1), και ιδίως το άρθρο 14,

Εκτιμώντας:

ότι το άρθρο 4, και ιδίως η παράγραφος 4 του κανονισμού (ΕΟΚ) αριθ. 476/86 καθορίζει ένα ανώτατο όριο στις εισαγωγές που εφαρμόζονται μόνο στα έλαια που προορίζονται για την ανθρώπινη κατανάλωση· ότι ο κανονισμός (ΕΟΚ) αριθ. 1184/86 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 1664/87 (3), δεν αποκλείει ρητά από το εν λόγω ανώτατο όριο τις εισαγωγές σπόρων και αλεύρων που προορίζονται για την εξαγωγή ελαίου για σκοπούς άλλους εκτός από την ανθρώπινη διατροφή· ότι πρέπει, συνεπώς, να εξαιρεθούν από την ποσόστωση εισαγωγής τα προϊόντα των οποίων το έλαιο δεν χρησιμοποιείται για την ανθρώπινη διατροφή· ότι είναι, συνεπώς, αναγκαίο να προβλεφθεί ένας μηχανισμός που θα εγγυάται ότι τα προϊόντα αυτά προορίζονται πραγματικά για αυτή τη χρησιμοποίηση·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1184/86 τροποποιείται ως εξής:

1. Στο άρθρο 3, η παράγραφος 3 αντικαθίσταται από το ακόλουθο κείμενο:

«3. Εντούτοις, δεν εφαρμόζεται κανένα όριο στις εισαγωγές των προϊόντων που υπάγονται στη διάκριση 12.01 Β και στην κλάση 12.02 του κοινού δασμολογίου, που προορίζονται για σκοπούς άλλους από την εξαγωγή ελαίου για την ανθρώπινη διατροφή.

Η Πορτογαλία παίρνει τα αναγκαία μέτρα για να εγγυηθεί ότι τα εν λόγω προϊόντα θα χρησιμοποιηθούν για τον προβλεπόμενο σκοπό. »

2. Στο άρθρο 4 παράγραφος 2, το δεύτερο εδάφιο διαγράφεται.

3. Στο άρθρο 4, προστίθεται η ακόλουθη παράγραφος:

«5. Στην περίπτωση των προϊόντων που αναφέρονται στο άρθρο 3 παράγραφος 3, οι αιτήσεις εισαγωγής συνοδεύονται από δήλωση του ενδιαφερόμενου που προσδιορίζει ότι το εισαγόμενο προϊόν προορίζεται:

- είτε για παρασκευάσματα για την κατανάλωση χωρίς εξαγωγή ελαίου,

- είτε για την εξαγωγή ελαίου για σκοπούς άλλους εκτός από την ανθρώπινη διατροφή.

Οι αιτήσεις εισαγωγής συνοδεύονται από εγγύηση ποσού που ισούται με:

- 50 ECU ανά τόνο προϊόντος που προορίζεται για παρασκευάσματα για την κατανάλωση χωρίς εξαγωγή του ελαίου, ή

- 150 ECU ανά τόνο ελαίου που προέρχεται από προϊόντα που προορίζονται για την εξαγωγή ελαίου για σκοπούς άλλους εκτός από την ανθρώπινη διατροφή. Η ποσότητα ελαίου που προέρχεται από το εν λόγω προϊόν καθορίζεται με βάση τις αποδόσεις που εμφαίνονται στο παράρτημα ΙΙ.

Εάν, σε σχέση με τις προβλεπόμενες ποσότητες, προσκομίζεται η απόδειξη εντός προθεσμίας 6 μηνών από την ημερομηνία εισαγωγής, της πραγματικής χρησιμοποιήσεως του προϊόντος σύμφωνα με τη δήλωση που αναφέρεται στο πρώτο εδάφιο μέχρι ύψους:

- λιγότερο από 70 %, η υποχρέωση θεωρείται ότι έχει τηρηθεί και καταπίπτει η εγγύηση,

- από 70 % έως 100 %, η υποχρέωση θεωρείται ότι έχει τηρηθεί μερικώς και αποδεσμεύεται η εγγύηση ανάλογα με το ποσοστό χρησιμοποιήσεως.

Οι ποσότητες που δεν χρησιμοποιήθηκαν σύμφωνα με τη δήλωση που αναφέρεται ανωτέρω ή για τις οποίες η απόδειξη της πραγματικής χρησιμοποιήσεως δεν προσκομίστηκε εντός της καθορισθείσης προθεσμίας, θεωρούνται ως εισαγωγές "απλές" στα πλαίσια του τρέχοντος ισοζυγίου.»

4. Στο άρθρο 9 δεύτερο εδάφιο, οι λέξεις «εισαγωγής και εξαγωγής» διαγράφονται.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Ιουνίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 53 της 1. 3. 1986, σ. 51.

(2) ΕΕ αριθ. L 107 της 24. 4. 1986, σ. 23.

(3) ΕΕ αριθ. L 155 της 16. 6. 1987, σ. 9.